Бзылъфыгъэ бизнесым зырагъэушъомбгъу — Адыгэ макъ\nБзылъфыгъэ бизнесым зырагъэушъомбгъу\nФедеральнэ гъэсэныгъэ программэу «Мама предприниматель» зыфиIорэм изэфэхьысыжьхэр мы мафэхэм къэнэфагъэх. Бзылъфыгъэ бизнесым зегъэушъомбгъугъэным ар фэIорышIэ.\nБизнес-проектымкIэ текIо­ныгъэ къыдэзыхыгъэр ЛIэхъу­сэжъ Седхъан ары. Кафе цIыкIу къызэрэзэIуихыщтыр ары ащ ипроект зыфэгъэхьыгъэр. ШIушIэ фондэу «В ответе за будущее» зыфиIорэм ыгъэнэфэгъэ грантэу сомэ мини 100 ащ къыфагъэшъошагъ.\nАдыгеим щыщ бзылъфыгъэ 57-рэ зэнэкъокъум къекIолIэ­гъагъ. Ахэм ащыщэу анахь дэгъоу къыхахыгъэ 35-р ары хэлэжьагъэхэр. Мэфитфым къы­кIоцI бизнесым епхыгъэу бзылъфыгъэхэм яшIэныгъэ хагъэ­хъуагъ, бизнес-план зэрэзэхэбгъэуцощтым феджагъэх. Аужырэ мафэм бизнесым ылъэныкъокIэ гухэлъэу яIэхэм жюрир хэп­лъагъ.\nТекIоныгъэ къыдэзыхыгъэ Седхъан ибизнес-проект къы­дилъытэрэр кафе цIыкIу къызэ­Iуихыныр ары. Ущышхэн закъоу щымытэу, гъомылапхъэхэр чIыпIэхэм арищэлIэн амал иIэнэу фай. КIэлэеджакIохэм, IофшIэпIэ зэфэшъхьафхэм ащылажьэхэрэм, мэкъумэщ бригадэхэм ыкIи поселкэу Родниковскэм щыпсэухэрэм ар къызфагъэфедэнэу мэгугъэ.\n— Поселкэм щыщ цIыфхэр кафем щызэрэлъэгъунхэ, кофе щешъонхэ, щышхэнхэ, языгъэ­псэфыгъо уахътэ щагъэкIон алъэкIыщт, — еIо ЛIэхъусэжъ Седхъан.\nКрасногвардейскэм дэт ПТУ-м сэнэхьатитIу ащ щы­зэригъэгъотыгъ, повар-кондитерэу ыкIи повар-технологэу еджагъ.\nПредыдущая Зэзэгъыныгъэм зэдыкIэтхагъэх\nСледущая IофшIэнхэр чанэу агъэцакIэх